КОМБИНАЦИЯТА НА СОЛ И ФИЗИЧЕСКО ОБЕЗДВИЖВАНЕ  -  РЕЦЕПТА ЗА КОГНИТИВЕН ДЕФИЦИТ
Намаляването на консумацията на сол може да помогне на възрастните хора да поддържат своята когнитивна функция, особено ако не са физически активни.

В изследване на повече от 1200 лица в напреднала възраст с нормална когнитивна функция в началото било доказано, че високият прием на сол в съчетание с ниска физическа активност били свързани с намаляване на общата когнитивна функция след 3 години. Тази асоциация е независима от артериалното налягане  и общата диета. Независимият ефект на консумацията на сол от останалите хранителни съставки, включително енергийния прием и приема на мазнини, предполага, че солта може да увреди директно  когнитивната функция на възрастните със заседнал начин на живот.

Проучването е ръководено от д-р Александра Фиоко от Университета Риерсон, Торонто, Онтарио, и е публикувано на 19.08.2011 г. в Neurobiology of Aging.

Използван е стандартизиран въпросник  за определяне на енергийния и хранителен прием, включително дневният прием на сол. Ежегодно са оценявани когнитивните функции (чрез MMSE) и физическата активност  (чрез двустепенна  скала за физическа активност за възрастни – висока/ниска активност).

От 1262 участници на възраст 67-84 години, 420 попадат в категорията с нисък прием на натрий (средно 1781 мг/д), 421 попадат в средната група (средно 2648 мг/д), и 421 са в групата с висок прием (средно 3919 мг/д). След рандомизация по пол, възраст, образование, коремна обиколка, диабет и усреднена диета, е била  установена връзка между натриевия прием и когнитивните промени при възрастните  с ниска физическа активност  (-0.57 за групата с ниска консумация на натрий срещу -2.07 за средната и -1.72 за групата с висока консумация на натрий).  В резултат на данните от изследването  д-р Фиоко препоръчва приема на натрий при възрастни със заседнал начин на живот  да е под 2300 мг/дневно (5,75 гр. готварска сол).
Според авторите, високата консумация на сол е потенциално увреждаща за (остаряващия) мозък, докато физическата активност е протективна. Ефектите от физическата активност  са доминиращи, поради което обичайната умерена активност може да предпази мозъка от страничните ефекти на големия прием на сол. Все пак, комбинацията от физическа активност и нисък прием на сол е значително по-добра от двете поотделно.

Предполагаем механизъм са лезии в бялото мозъчно вещество чрез промяна на кръвно-ликворната бариера и промяна на функцията на нуклеус паравентрикуларис.  Предстои да бъдат изяснени точните механизми на уврежданията.
Директната  връзка между приема на сол и увреждането на когнитивната функция не е била установена досега. 

